RÍM. Taliansky futbalový útočník Mario Balotelli označil obvinenia informátora mafie o tom, že pred tromi rokmi bol drogovým dílerom, za "neuveriteľné klamstvo".
Informátor Armando De Rosa prezradil talianskym úradom, že bývalý hráč Interu Miláno a Manchestru City bol dílerom v okrajovej štvrti Neapola Scampii.
"Na začiatku som to bral ako žart, no potom ma to rozzúrilo a urazilo. Je to príšerný príbeh. Neznášam drogy. Bol som v Scampii s priateľmi, no nič nezvyčajné sa nestalo," povedal 22-ročný zakončovateľ v Bologni, kde sa pripravuje talianska reprezentácia na piatkový medzištátny prípravný duel so San Marínom.
"Nerozumiem tomuto nátlaku na Maria. Keď je naplánované reprezentačné stretnutie, vždy sa objaví nejaká znepokojujúca správa," povedal pre Rai Sport kouč "squadry-azzurra" Cesare Prandelli.
Podporu Balotellimu vyjadril aj prezident národnej futbalovej federácie (FIGC) Damiano Tommasi. "Nemôže sa ani prejsť po meste bez toho, aby sa to objavilo v novinách," uviedol Tommasi pre agentúru ANSA.